വിവാദങ്ങള്ക്കൊടുവില് രാജി പ്രഖ്യാപിച്ച് ന്യൂയോര്ക്ക് ഗവര്ണര് ആന്ഡ്ര്യൂ ക്വാമോ ഓഫീസ് ജീവനക്കാരായ 11 സ്ത്രീകള് ലൈംഗീകാരോപണം ഉന്നയിച്ചതിന്റെ പശ്ചാത്തലത്തിലാണ് ഗവര്ണറുടെ രാജി വാഷിങ്ടണ്: വിവാദങ്ങള്ക്കൊടുവില് രാജി പ്രഖ്യാപിച്ച് ന്യൂയോര്ക്ക് ഗവര്ണര് ആന്ഡ്ര്യൂ ക്വാമോ. തന്റെ ഓഫീസ് ജീവനക്കാരായ 11 സ്ത്രീകള് ലൈംഗീകാരോപണം ഉന്നയിച്ചതിന്റെ പശ്ചാത്തലത്തിലാണ് ഗവര്ണറുടെ രാജി. ആരോപണങ്ങള് ശരിയാണെന്ന് തെളിയിക്കുന്ന റിപ്പോര്ട്ടാണ് സംഭവത്തില് അന്വേഷണ സമിതി സമര്പ്പിച്ചിരുന്നത്. അതിനാല് ഇംപീച്ച്മെന്റ് നടപടികള് ഒഴിവാക്കുകയെന്ന ഉദ്ദേശത്തോടെയാണ് ആന്ഡ്ര്യൂ ക്വാമോയുടെ രാജി പ്രഖ്യാപനം. അറ്റോര്ണി ജനറല് റിപ്പോര്ട്ട് സമര്പ്പിച്ചതിന് പിന്നാലെ ഗവര്ണറുടെ സെക്രട്ടറി മെലിസ്സ ഡി റോസയാണ് ആദ്യം രാജി പ്രഖ്യാപിച്ചത്. ഓഗസ്റ്റ് എട്ടിനായിരുന്നു മെലിസ്സയുടെ രാജി. ഗവര്ണറുടെ കുറ്റകരമായ നടപടികള് മറച്ചുവെക്കാന് സഹായിച്ചുവെന്ന ആരോപണം മെലിസ്സക്കെതിരെയും ഉയര്ന്നിരുന്നു. ക്വാമോയുടെ ഓഫീസില് മുമ്ബ് ജോലി ചെയ്തിരുന്നവരും ഇപ്പോഴുള്ളവരും പൊതുപരിപാടികളില് കണ്ടുമുട്ടിയവരും ഉള്പ്പെടെ നിരവധി സ്ത്രീകളാണ് പരാതികളുമായി രംഗത്തെത്തിയത്. നൂറിലേറെ വനിതകളുടെ മൊഴി അന്വേഷണ സമിതി രേഖപ്പെടുത്തി. തുടര്ന്ന് അഞ്ച് മാസം നീണ്ട അന്വേഷണത്തിന് ഒടുവിലാണ് ക്വാമോ കുറ്റക്കാരനാണെന്ന് കണ്ടെത്തിയത്. എന്നാല് തെറ്റുചെയ്തിട്ടില്ലെന്ന വാദത്തില് ഉറച്ചു നില്ക്കുകയാണ് ക്വാമോ. ഡെമോക്രാറ്റിക് നേതാവും 63 കാരനുമായ ക്വാമോ കൊവിഡ് നിയന്ത്രണ നടപടികളിലൂടെ ലോകശ്രദ്ധയാകര്ഷിച്ച ഭരണാധികാരിയാണ്.